《谢希大虎皮》
明代·储巏

风檐短札墨澌开，多谢皋比撤送来。
食肉我非投笔相，寝皮君有控弦材。
毫端拟画真难类，座上闻谈只谩猜。
却笑病余还恋阙，车茵稳称不须裁。

作者简介：（1457—1513）明扬州府泰州人，字静夫，号柴墟。成化二十年进士。授南京吏部考功主事，改郎中。历太仆卿、左佥都御史、户部侍郎，所至宿弊尽革。愤刘瑾所为，引疾求去，后起为吏部左侍郎，卒于官。博通古今，工诗文，淳行清修，好推引知名士。嘉靖初赐谥文懿。有《柴墟集》。